DA wil weet hoe Faku as LP verkies kon wordZukisa Faku, voormalige burgemeester van Oos-Londen, (Foto: Facebook) Die DA het Woensdag gesê die parlement behoort te verduidelik waarom Zukisa Faku, voormalige burgemeester van Oos-Londen, as LP verkies kon word al is sy voorheen aan bedrog skuldig bevind. “Sou dit voorkom dat Faku nooit verkiesbaar was nie, moet die parlement ’n dringende hersiening doen om vas te stel hoe hul interne stelsels dit nie kon optel nie,” het John Steenhuisen, DA-hoofsweep, gesê. Steenhuisen verduidelik dat die parlement dan ook verplig is om die geld en voordele wat Faku ontvang het gedurende die tyd wat sy haar as “ ŉ wetgehoorsame lid van die parlement” voorgedoen het, te verhaal. Faku se termyn as LP was van korte duur nadat sy verlede Vrydag haar bedanking aangekondig het. Volgens Steenhuisen moes Faku ŉ vorm van die Onafhanklike Verkiesingskommissie (OVK) geteken het waarin sy haar benoeming as LP aanvaar het om ’n setel in die parlement te verseker. Dit beteken dat indien sy nie gekwalifiseer het vir verkiesing toe sy dié vorm geteken het nie, sy dus haarself wanvoorgestel het. “Meer ernstige gevolge behoort dan te volg,” het Steenhuisen gesê. Die DA gaan aan die speaker skryf om meer duidelikheid oor die aangeleentheid te verkry en ook ŉ aansoek by die OVK indien om ŉ kopie van Faku se getekende vorm te ontvang. Faku het destyds gedurende haar amp as burgemeester haar amptelike bankkaart misbruik waarna sy aan bedrog skuldig bevind is. Die ANC het toe haar benoeming as voorsitter van die portefeuljekomitee vir basiese onderwys onttrek. Haar setel in die parlement sal aan die einde van die maand deur haar naamgenoot, Princess Faku, gevul word.